b'\n_START_ARTICLE_\nLadko Koro\xc5\xa1ec\n_START_SECTION_\n\xc5\xbdivljenje\n_START_PARAGRAPH_\nLadko Koro\xc5\xa1ec je bil eden najvidnej\xc5\xa1ih slovenskih opernih pevcev in odli\xc4\x8dni igralec v drugi polovici 20. stoletja. Petje je \xc5\xa1tudiral na GA v Ljubljani pri profesoru Juliju Betettu, obiskoval pa je tudi dramsko \xc5\xa1olo. \xc5\xbde v mladosti je sodeloval v amaterskih gledali\xc5\xa1\xc4\x8dih, poklicno pa je za\xc4\x8del nastopati v ljubljanski Drami._NEWLINE_Poslu\xc5\xa1alcem se je najbolj vtisnil v spomin po interpretacijah buffo vlog (npr. Kecal v Prodani nevesti, don Bartolo v Seviljskem brivcu, \xc5\xa0trukelj v Gorenjskem slav\xc4\x8dku, don Pasquale v istoimenski operi ...) Mednarodno zelo odmevno je bilo njegovo sodelovanje z basistom Miroslavom \xc4\x8cangalovi\xc4\x87em v Massenetovi operi Don Kihot._NEWLINE_Koro\xc5\xa1ec, trikratni dobitnik Pre\xc5\xa1ernove nagrade (1949, 1959 in 1978) ter Bettetove nagrade (1988) je napisal knjigo o svojih gostovanjih Na tista lepa pota (1973) (COBISS)._NEWLINE_Po njem se imenuje Me\xc5\xa1ani pevski zbor Ladko Koro\xc5\xa1ec iz Zagorja ob Savi._NEWLINE_Fundacija Ladko Koro\xc5\xa1ec - ustanova zbira in dopolnjuje dokumentacijo o \xc5\xbeivljenju in delu opernega pevca Ladka Koro\xc5\xa1ca, vzpostavlja fotografski, fonografski, video in drug arhiv, izvaja kulturno umetni\xc5\xa1ke programe.'